b'\n_START_ARTICLE_\nPersonalunion\n_START_PARAGRAPH_\nEn personalunion er en union af to eller flere stater med f\xc3\xa6lles regent, hvor landene i \xc3\xb8vrigt er uafh\xc3\xa6ngige af hinanden og er selvst\xc3\xa6ndige, blandt andet med separat lovgivning. Begrebet till\xc3\xa6gges den tyske jurist Johann Stephan P\xc3\xbctter, som introducerede termen i Elementa iuris publici germanisi (Elementer af tysk lovgivning) i 1760. Personalunioner forekom hyppigt i middelalderen, men er efter industrialiseringen sj\xc3\xa6ldent forekommende. De stater, som indg\xc3\xa5r i Commonwealth er i dag suver\xc3\xa6ne selvst\xc3\xa6ndige stater med f\xc3\xa6lles formel regent, Elizabeth 2. af Storbritannien. Det moderne suver\xc3\xa6nitetsbegreb er vanskeligt at forene med strukturen i en personalunion.\n_START_SECTION_\nDannelse og opl\xc3\xb8sning\n_START_PARAGRAPH_\nPersonalunioner opst\xc3\xa5r, n\xc3\xa5r regenten i et land v\xc3\xa6lges til regent i et andet, som da de litauiske storfyrster og de sachsiske kurfyrster blev valgt til konger i Polen i henholdsvis 15.\xe2\x80\x9416. \xc3\xa5rhundrede og 1697\xe2\x80\x941763, eller ved, at samme fyrste bliver regent i begge lande, som det var tilf\xc3\xa6ldet i Preussen og Neuenburg 1707\xe2\x80\x941857 og i Schwarzburg-Rudolstadt og Schwarzburg-Sondershausen 1911\xe2\x80\x941918. Personalunioner medf\xc3\xb8rer ikke noget retligt f\xc3\xa6llesskab mellem de to lande, og disse beh\xc3\xb8ver heller ikke at have f\xc3\xa6lles udenrigs- og sikkerhedspolitik.  Personalunioner har imidlertid i flere tilf\xc3\xa6lde v\xc3\xa6ret udgangspunkt for en n\xc3\xa6rmere sammenknytning, der uds\xc3\xa6tter det ene land for at komme i afh\xc3\xa6ngighed af det andet og blive inddraget i dets krigerske forviklinger. Det er en af grundene til, at nogle landes forfatninger, fx den tidligere danske grundlovs \xc2\xa7 4, udtrykkeligt kr\xc3\xa6vede rigsdagens samtykke, for at kongen kunne blive regent i et andet land, ligesom det kan n\xc3\xa6vnes, at en tronforbindelse mellem Danmark og Gr\xc3\xa6kenland blev forbudt ved Traktaten af 13. juli 1863. _NEWLINE_En personalunion opl\xc3\xb8ses enten n\xc3\xa5r den f\xc3\xa6lles monark opgiver tronen i det ene land, som f.eks. da Karl 5. af Spanien i 1556 nedlagde den tyske krone, eller ved at to ulige personer p\xc3\xa5 grund af forskelle i tronf\xc3\xb8lgereglerne arver kronen i de to lande. S\xc3\xa5ledes opl\xc3\xb8stes personalunionen mellem England og Hannover 1714\xe2\x80\x941837 og mellem Nederlandene og Luxembourg 1815\xe2\x80\x941890, da en kvinde kom p\xc3\xa5 tronen i det ene land, men i det andet kun var m\xc3\xa6nd der havde ret til tronen.'